MÜÜGILEPING

*Lepingu sõlmimise kuupäev digitaalallkirjas.*

**Saue Vallavalitsus** (edaspidi nimetatud *ostja*), keda põhimääruse alusel esindab vallavanem Andres Laisk,

ja

**XXX** (edaspidi nimetatud *müüja*), keda XXX alusel esindab XXX ,

keda nimetatakse edaspidi pool või koos pooled, sõlmisid käesoleva müügilepingu (edaspidi *leping*) alljärgnevas:

1. **Üldsätted**
	1. Leping on sõlmitud alla lihthankemenetluse piirmäära jääva riigihanke „Ruila Põhikooli klassiruumide sisustus“ (edaspidi *riigihange*) tulemusena.
	2. Müüja suhtleb ostja esindajatega eesti keeles. Kõik lepinguga seotud dokumendid vormistatakse eesti keeles.
	3. Kõigis küsimustes, mis ei ole reguleeritud lepingu või selle lisadega, juhinduvad pooled Eesti Vabariigi vastavatest õigusaktidest.
	4. Lepingus toodud mõisted ja pealkirjad on mõeldud lepingu sisu edasiandmiseks. Vastuolu korral mõiste või pealkirja ja sisu vahel lähtutakse sisust. Vastavalt kontekstile viitavad lepingus ainsuses toodud sõnad ka mitmusele ja vastupidi.
	5. Kõik lepingu tõlgendamisest või täitmisest tulenevad vaidlused püütakse lahendada poolte vaheliste läbirääkimiste teel. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
	6. Käesolev lepingu tekst kuulub avalikustamisele avaliku teabe seaduse alusel, kuna teave on loodud avalikke ülesandeid täites. Ülejäänud lepingu dokumentides sisalduv informatsioon on konfidentsiaalne ja pooled kohustuvad seda kolmandatele isikutele mitte avalikustama, kui lepingu pool on teistele pooltele sellest kirjalikult teada andnud (nt riigihangete seaduse alusel märgib pakkuja milline osa pakkumusest on ärisaladus) ning tegemist on teabega, mis tuleb tunnistada asutusesiseseks kasutamiseks avaliku teabe seaduse alusel (ärisaladus, isikuandmed, turvaandmed vms).
	7. Leping on koostatud elektrooniliselt ja allkirjastatud digitaalselt. Lepingu mõlemale poolele jääb mõlema poole digitaalse allkirjaga lepingu fail.
2. **Lepingu dokumendid**
	1. Lepingu dokumendid koosnevad käesolevast lepingu tekstist, lepingu olemasolevatest ja tulevikus lisatavatest lisadest.
	2. Lepingul on selle sõlmimisel järgmised lisad:
		1. Lisa 1 – Väikehanke alusdokument;
		2. Lisa 2 - müüja pakkumus ehk kululoend koos ühikuhindadega.
3. **Lepingu objekt**
	1. Lepingu alusel müüja müüb, tarnib ja paigaldab ostjale uue Ruila Põhikooli klassiruumidesse sisustuse (edaspidi *kaup*) vastavalt lisadele 1 ja 2 tarnekohas aadressiga Ruila, Saue vald, Harju maakond.
	2. Müüja kohustub nõuetekohaselt paigaldatud kauba koos kauba juurde kuuluvate dokumentidega ostjale üle andma **hiljemalt 31.08.2020** (lõplik tarnetähtpäev).
	3. Müüja annab ostjale üle kauba, mille kvaliteet, kogus ja omadused vastavad lepingus ja selle lisades 1 ja 2 sätestatule. Lepingus määratlemata omaduste osas peab kaup vastama vähemalt sellisele kvaliteedile, mis vastab kauba kasutamise tavapärasele otstarbele ja eesmärkidele ehk olema vähemalt keskmise kvaliteediga ja vastama sarnastele asjadele tavaliselt esitatavatele nõuetele.
	4. Müüjal peavad olemas olema intellektuaalse omandi õigused lepingu täitmiseks.
	5. Müüja peab asja kohale toimetamisel tagama asja kvaliteedi säilimise ja järgima lepingu objektiks olevatele asjadele tavaliselt esitatavaid transportimise tingimusi. Pärast paigaldamist ei tohi kaupade otstarbekohane ja eesmärgipärane kasutusvalmidus olla vähenenud võrreldes lepingus kokkulepituga.
4. **Lepingu hind ja maksetingimused**
	1. Lepingu hind ehk kauba müügihind kokku on **XXX eurot**, millele lisandub käibemaks kehtivas määras. Ostetava kauba kirjeldus, kogused ja ühikhinnad on kirjas lisades 1 ja 2.
	2. Lepingu hind sisaldab lisaks kauba omandiõiguse ülemineku tasule ka tasu kauba tarnimise ja paigaldamise eest ning kõiki muid müüja kulutusi seoses lepingu täitmisega.
	3. Müüjal tekib õigus nõuda müügihinna tasumist peale kauba nõuetekohast tarnimist, paigaldamist ja üleandmist ostjale ning pärast üleandmise-vastuvõtmise akti allkirjastamist poolte poolt.
	4. Müügihinna nõudmiseks esitab müüja ostjale masinloetava e-arve. Arve muus vormis kui e-arvena saatmisel ei loeta arve ostja poolt kätte saaduks kuni arve puuduste kõrvaldamiseni.
	5. Ostja kohustub tasuma arve sellel näidatud tähtaja jooksul, mis ei tohi olla lühem kui 21 kalendripäeva arve esitamisest.
	6. Kui ostja leiab, et müüja poolt edastatud arve ei vasta lepingule ja/või müüja poolt tegelikult tarnitud kaubale, siis esitab ostja müüjale arve kohta pretensiooni 7 kalendripäeva jooksul arve saamisest. Kuni arves paranduste tegemiseni on ostjal õigus keelduda arve tasumisest vaieldavas osas.
	7. Kauba omandiõigus jääb müüjale kuni kauba eest lepingujärgse müügihinna tasumiseni. Ostjal ei ole õigust võõrandada kaupa kolmandatele isikutele enne kauba omandiõiguse üleminekut müüjalt ostjale.
5. **Kauba tarne, paigaldus ja üleandmine**
	1. Müüja kohustub ostjale üle andma ja ostja kohustub vastu võtma tarnitud ja tarnekohas paigaldatud kaubad hiljemalt lõplikul tarnetähtpäeval.
	2. Müüja täpsustab tarne- ja paigaldusgraafiku ostjaga vahetult pärast lepingu sõlmimist.
	3. Müüja paigaldab kauba tarnekohas ruumidesse vastavalt lisale 1, sh vastavalt sisustuse paigutuse plaanil näidatule.
	4. Ostja kohustub kaupade paigaldamiseks tagama müüjale sissepääsu paigaldamiseks vajalikesse tarnekoha ruumidesse tarne- ja paigaldusgraafikus sätestatud kuupäevaks.
	5. Müüja annab paigaldatud kauba ja sisustatud ruumid ostjale üle üleandmise-vastuvõtmise aktiga (edaspidi *akt*), kus fikseeritakse paigaldatud kauba kirjeldus, kogus, asukoht ruumide lõikes, ruumide (sh viimistluse) seisukord ostjale valduse tagastamisel, üleandmise kuupäev ning koos kaubaga üleantav dokumentatsioon. Koos kaubaga tuleb üle anda ka kaubaga seotud tehniline dokumentatsioon, kasutus-, ohutus- ja hooldusjuhendid jms dokumentatsioon.
	6. Kauba lõpliku paigaldamise järgselt hiljemalt lõplikul tarnetähtpäeval edastab müüja elektroonselt üleandmise-vastuvõtmise akti ostjale, kes vaatab seejärel paigaldatud kauba ja sisustatud ruumid tavapärasel moel üle. Ostjal ei ole kohustust teostada kaupade ülevaatamisel professionaalset, st ekspertide abil teostatavat ülevaatust.
	7. Ostja kohustub paigaldatud kauba ja sisustatud ruumid üle vaatama hiljemalt 2 kalendripäeva jooksul akti saamisest müüjalt. Kui ostja ülevaatuse käigus puuduseid ei tuvasta ning nõustub kauba ja ruumide vastuvõtmisega, siis ostja võtab kauba ja ruumid vastu akti allkirjastamisega.
	8. Kui ostja tuvastab ülevaatusega, et kaubad või nende paigaldamine ei vasta lepingu tingimustele, sh kui kaupadel esineb defekte või muid puudusi ja/või paigaldustööd pole kohaselt tehtud, siis on ostjal õigus:
		1. keelduda akti allkirjastamisest ning kaupade vastuvõtmisest ja nõuda müüjalt viivitamata lepingu tingimustele vastavate kaupade üleandmist või paigaldustööde tegemist (kauba või paigaldustöö asendamine või parandamine), samuti kasutada muid õiguskaitsevahendeid, või
		2. võtta paigaldatud kaubad müüjalt vastu (eeskätt pisipuuduse esinemisel), millisel juhul märgitakse ostja pretensioonid akti ning aktis lepitakse kokku ostja pretensioonide lahendamise kord, sh milliseid abinõusid kohustub müüja kasutama (nt hinna alandamine).
	9. Ülevaatuse käigus tuvastatud mittevastavustest peab ostja teavitama müüjat hiljemalt 2 kalendripäeva jooksul paigaldatud kaupade üleandmisest ja akti edastamisest. Kõigist mittevastavustest (mh varjatud puudustest), mida ostja ei märganud ega pidanud märkama ülevaatuse ajal, on ta kohustatud teavitama müüjat mõistliku aja jooksul alates mittevastavuse ilmnemisest. Vaatamata akti allkirjastamisele ostja poolt ei vabane müüja vastutusest kaubal või paigaldustöödel esinevate varjatud puuduste eest, mida ostja tavapärase ülevaatuse käigus ei pidanudki märkama.
	10. Kui ostja keeldub asja vastu võtmast või müüja keeldub ostja hinnangul mittevastavat kaupa parandamist või asendamast, siis on pooltel õigus tellida kauba vastavuse hindamiseks ekspertiis mõlema poole poolt aktsepteeritud sõltumatult eksperdilt. Kui kauba vastuvõtmisest keeldumine osutub ekspertiisi tulemusel põhjendamatuks, siis jäävad ekspertiisikulud ostja kanda. Kui ekspertiis kinnitab kauba mittevastavust, siis jäävad ekspertiisikulud müüja kanda.
	11. Kauba juhusliku hävimise või kahjustumise risk läheb müüjalt ostjale üle pärast paigaldatud kauba ja sisustatud ruumide valduse üleandmise akti allkirjastamist.
	12. Kauba vastuvõtmine ostja poolt ei välista ega piira müüja vastutust seaduse alusel.
6. **Garantii**
	1. Müüja annab müüdud kaupadele garantii 36 kuud. Garantiiperiood algab kauba aktiga vastuvõtmise kuupäevast alates.
	2. Garantii kehtib üksnes kaupadele, mida on regulaarselt hooldatud hooldusjuhendite järgi, mille müüja on ostjale dokumenteeritult üle andnud.
	3. Garantii sisu on puudustega (sh tootmisdefektidega) kaupade remont või asendamine müüja kulul. Müüja kannab kõik garantii korras puuduste kõrvaldamisega seotud kulud, sh materjali‑, transpordi- ja tööjõukulud.
	4. Lepingu alusel antav garantii ei hõlma tavapärasest kulumisest tingitud kuluvosade vahetust, kaupade puhastamist ja hooldamist. Samuti puuduvad müüjal garantii alusel kohustused, kui ta tõendab, et puudus on tingitud ostja tahtlikust kaupu kahjustavast tegevusest või sellest, et ostja on rikkunud müüja poolt ostjale üle antud kasutus- ja hooldusjuhendites sätestatut. Muul juhul on müüja kohustatud kõrvaldama kõik kaupadel garantiiajal ilmnevad puudused sõltumata põhjusest.
	5. Kui kaupadel ilmneb garantiiajal puudus, mille kõrvaldamist ostja soovib, kohustub ostja sellest müüjat teavitama mõistliku aja jooksul selle ilmnemisest.
	6. Müüja kohustub kõrvaldama garantii korras puudused 21 kalendripäeva jooksul alates ostja poolt puudusest teavitamisest lepingus ettenähtud korras.
	7. Garantiiajal asendatud kaubale antakse algse garantiiga sama kestusega uus garantii. Kauba parandamise korral pikeneb garantii parandamise aja kestuse võrra.
	8. Garantii ei välista ega piira ostja õigust kasutada muid seadusest ja lepingust tulenevaid õiguskaitsevahendeid.
7. **Vastutus**
	1. Pooled vastutavad lepinguga võetud kohustuste täitmata jätmise või mittekohase täitmise eest Eesti Vabariigi õigusaktides ning lepingus ettenähtud korras. Pooled ei vastuta lepingu rikkumise eest, mis leidis aset vääramatu jõu tagajärjel.
	2. Kui müüja viivitab oma lepingujärgsete kohustuste täitmisega üle kokkulepitud tähtaja (sh kui müüja ei lõpeta paigaldusega seotud töid õigel ajal) ja ei esine vastutusest vabastavaid asjaolusid, siis on müüja kohustatud ostja nõudel tasuma leppetrahvi, mille suuruseks on kuni 0,05 % lepingu hinnast iga viivitatud kalendripäeva eest. Kui kaupade hind on osadeks jagatav ja müüja viivitab määratletud osale vastavate paigaldatud kaupade üleandmisega ostjale (sh kui sellistel kaupadel või paigaldustöödel esinevad mittevastavused, mistõttu on ostjal õigus nende vastuvõtmisest keelduda), siis võib ostja nõuda ka leppetrahvi nimetatud määras selliste kaupade hinnaosalt.
	3. Kui müüja ei täida garantiist tulenevaid kohustusi õigeks ajaks ja kohaselt (sh kui kaupadel esinevad garantiikohustuste täitmiseks ettenähtud aja lõppedes jätkuvalt puudused), kohustub müüja tasuma iga sellise rikkumise eest ostjale leppetrahvi kuni 150 eurot. Samuti on ostjal sellisel juhul õigus kõrvaldada puudused ise või kasutada selleks kolmandate isikute kaupu ja teenuseid ning nõuda müüjalt kõigi sellega seotud kulutuste hüvitamist.
	4. Kui ostja viivitab lepingus sätestatud rahaliste kohustuste täitmisega ja ei esine vastutusest vabastavaid asjaolusid, siis on ostja kohustatud müüja nõudmisel maksma viivist 0,05% tähtaegselt tasumata summalt iga hilinenud kalendripäeva eest.
	5. Ostjal on õigus lepingust taganeda, kui müüja pole tarne- ja paigaldusgraafikus märgitud ajaks alustanud kaupade paigaldamisega või esinevad muud asjaolud (müüja pankrot või majandusraskused), mille alusel ostjal on põhjuste eeldada, müüja ei ole võimeline kaupu enne 1. septembrit 2020 paigaldama (oluline lepingu rikkumine).
	6. Kui ostja taganeb lepingust müüjast tingitud asjaolu tõttu, kohustub müüja hüvitama ostjale kõik sellega kaasnevad kulud ja kahju, sh hinnavahe, mis võib tekkida ostjal asendustehingu tegemisest.
	7. Kui üks pool rikub oma lepingust tulenevaid kohustusi, siis on teisel poolel õigus lisaks lepingus kokkulepitule kasutada tema suhtes ka muid võlaõigusseadusest tulenevaid õiguskaitsevahendeid.
	8. Leppetrahvi tasumine ei asenda kohustuse täitmist ning lisaks leppetrahvile on ostjal õigus nõuda leppetrahvi summat ületavate tekitatud kahjude hüvitamist ning rakendada muid õiguskaitsevahendeid.
	9. Ostjal on õigus ühepoolselt tasaarvestada müüjale maksmisele kuuluvast lepingu tasust lepingust tulenevaid ja ostja poolt rakendatud leppetrahve ning tekitatud kahju korral kahjuhüvitisi.
8. **Vääramatu jõud**
	1. Pooled ei vastuta oma lepingust tulenevate kohustuste rikkumise eest, mille põhjustas vääramatu jõud. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
	2. Lepingu mittetäitmine põhjusel, mida on tekitanud vääramatu jõud, loetakse vabandatavaks üksnes tingimusel, et pooled rakendavad jõupingutusi sellise olukorra vältimiseks ning tingimusel, et võetakse tarvidusele meetmed lepingu täitmiseks.
	3. Pool, kelle tegevus lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikult teatama teisele poolele. Teates tuleb kirjeldada lepingu täitmise takistust, samuti esitada põhjendused ja tõendid, mis näitaks, et takistus on põhjustatud vääramatust jõust ja pool on rakendanud kõiki võimalikke meetmeid takistuse ületamiseks. Võimalusel tuleb teates esitada prognoos takistuse ajalise kestuse kohta.
	4. Vääramatu jõud muudab lepingus toodud tähtaegu perioodi võrra, mille jooksul vääramatu jõu tegurid takistavad lepingu täitmist. Pooled peavad oma lepinguliste kohustuste täitmist jätkama niipea, kui vääramatu jõu tegurid on kõrvaldatud.
	5. Kui vääramatu jõu asjaolud kestavad üle 30 kalendripäeva, otsustavad pooled läbirääkimiste käigus oma lepinguliste kohustuste täitmise võimalused.
	6. Kui vääramatu jõu asjaolud takistavad lepingu täitmist kestusega üle 60 kalendripäeva, siis on pooltel õigus leping erakorraliselt üles öelda või lepingust taganeda. Sellisel juhul ei ole pooltel õigus nõuda teiselt poolelt lepingu mittetäitmise või mittenõuetekohase täitmisega tekitatud kahju hüvitamist. Käesolev punkt ei välista ega piira poolte õigust kasutada muid seadusest tulenevaid lepingust taganemise aluseid.
9. **Lepingu jõustumine, muutmine ja lõppemine**
	1. Leping jõustub ja loetakse sõlmituks selle allkirjastamisel mõlema poole poolt (lepingu sõlmimise päev on viimase digitaalallkirja andmise päev) ja kehtib kuni lepingujärgsete kohustuste täitmiseni.
	2. Lepingut võib muuta poolte kirjalikul kokkuleppel.
	3. Muudatused jõustuvad pärast nende allkirjastamist mõlema poole poolt või poolte poolt määratud tähtajal. Kirjaliku vormi mittejärgimisel on muudatused tühised.
	4. Lepingut muuta sooviv pool esitab muudatusettepanekud teisele poolele kirjalikult. Muudatusettepanek peab olema põhjendatud. Teine pool on kohustatud ettepaneku läbi vaatama ja ettepaneku esitanud poolele kirjalikult vastama hiljemalt 10 kalendripäeva jooksul arvates ettepaneku saamisest. Ettepaneku mitterahuldamise otsus peab olema põhjendatud.
	5. Pool võib lõpetada lepingu ühepoolselt ennetähtaegselt (taganemine) seaduses ja lepingus ettenähtud juhtudel.
10. **Teated**
	1. Lepinguga seotud teated peavad olema esitatud kirjalikus või sellega võrdsustatud elektroonilises vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi.
	2. Informatsioonilist teadet võib edastada vabas vormis telefoni või e-posti teel lepingus nimetatud kontaktisikule.
	3. Kirjalikud teated edastatakse teisele poolele tema lepingus märgitud ametlikule e-postiaadressile digitaalselt allkirjastatuna või posti teel tähitud kirjaga või antakse üle allkirja vastu. Ühe poole teade teisele poolele loetakse kättesaaduks, kui teade on saadetud lepingus näidatud ametlikule e-posti aadressile ning sellest on möödunud üks tööpäev või postiaadressile ning sellest on möödunud kolm tööpäeva, v.a juhul, kui teine pool on teate kättesaamist e-posti teel varasemalt kinnitanud või kättesaamist allkirjaga kinnitanud.
11. **Kontaktisikud**
	1. Ostja kontaktisik ja esindaja üleandmise-vastuvõtmise aktide, teadete jms lepinguga seonduvate dokumentide allkirjastamisel on Silver Libe, +372 5687 6208, silver.libe@sauevald.ee.
	2. Müüja kontaktisik ja esindaja üleandmise-vastuvõtmise aktide, teadete jms lepinguga seonduvate dokumentide (v.a lepingu muutmine või lõpetamine) allkirjastamisel on XXX
12. **Poolte andmed ja allkirjad**

|  |  |
| --- | --- |
| **Tellija:** | **Töövõtja:** |
| Saue Vallavalitsus  | - |
| 77000430 | - |
| Tule 7, Saue linn | - |
| Saue vald, Harju maakond 76505 | - |
| info@sauevald.ee  | - |
|  |  |
| (allkirjastatud digitaalselt) | (allkirjastatud digitaalselt)  |
| Andres Laisk  | - |
| vallavanem | - |
|  |  |